钦定古今图书集成/明伦汇编/官常典/第191卷 > 傅祗
## 钦定古今图书集成/明伦汇编/官常典/第191卷 > 傅祗

按《晋书傅元传》，“祗字子庄。父嘏，魏太常。祗性至孝，早
知名，以才识明练称。武帝始建东宫，起家太子舍人，
累迁散骑黄门郎，赐爵关内侯，食邑三百户，母忧去
职。及葬母，诏给太常五等吉凶导从。其后诸卿夫人
葬，给导从，自此始也。服终，为荥阳太守。自魏黄初大
水之后，河、济汎溢，邓艾常著《济河论》，开石门而通之。”
至是复浸坏，祗乃造沉莱堰，至今兖、豫无水患，百姓
为立碑颂焉。寻表兼廷尉，迁常侍、左军将军。及帝崩，
梓宫在殡，而太傅杨骏辅政，欲悦众心，议普进封爵。
祗与骏书曰：“未有帝王始崩，臣下论功者也。”骏不从。
入为侍中，时将诛骏，而骏不之知，祗侍骏坐，而云龙
门闭，内外不通。祗请与尚书武茂听“国家消息。”揖而
下阶，茂犹坐。祗顾曰：“君非天子臣邪？今内外隔绝，不
知国家所在，何得安坐！”茂乃惊起。骏既伏诛。裴楷。息
瓒，骏之婿也，为乱兵所害。尚书左仆射荀𫖮与楷不
平，因奏楷是骏亲，收付廷尉。祗证楷无罪，有诏赦之。
时又收骏官属，祗复启曰：“昔鲁芝为曹爽司马，斩关
出赴爽。”宣帝义之，尚迁青州刺史。骏之僚佐，不可加
罚，诏又赦之。祗多所维正皆如此。除河南尹，未拜，迁
司隶校尉。以讨杨骏勋，当封郡公八千户，固让减半，
降封灵川县公，千八百户，馀二千二百户。封少子畅
为武乡亭侯。又以本封赐兄子隽为东明亭侯。楚王
玮之矫诏也，祗以闻奏稽留，免官。期年，迁光禄勋，复
以公事免。氐人齐万年举兵反，以祗为行安西军司，
加常侍，率安西将军夏侯骏讨平之。迁卫尉。以风疾
逊位，就拜常侍，食卿，禄秩，赐钱及床帐等。寻加光禄
大夫，门施行马。及赵王伦辅政，以为中书监，常侍如
故，以镇众心。祗辞之以疾，伦遣御史舆祗就职。王戎、
陈准等相与言曰：“傅公在事，吾属无忧矣。”其为物所倚信如此。伦篡，又为右光禄开府，加侍中。惠帝还宫，
祗以经受伪职，请退，不许。初，伦之篡也，孙秀与义阳
王威等十馀人预撰仪式《禅文》。及伦败，齐王冏收侍
中刘逵、常侍驺捷、杜育、黄门郎陆机、右丞周导、王尊
等付廷尉，以《禅文》出中书，复议处祗罪，会赦得原。后
以《禅文》草本非祗所撰，于是诏复光禄大夫。子宣尚
弘农公主，寻迁太子少傅，上章逊位，还第。及成都王
颖为太傅，复以祗为少傅，加侍中。怀帝即位，迁光禄
大夫，侍中，未拜，加右仆射、中书监。时太傅、东海王越
辅政，祗既居端右，每宣君臣谦光之道，由此上下雍
穆。祗明达国体，朝廷制度，多所经综。历左光禄、开府，
行太子太傅，侍中如故。疾笃逊位，不许。迁司徒，以足
疾，诏版舆上殿，不拜。大将军苟晞表请迁都，使祗出
诣河阴，修理舟楫，为水行之备。及洛阳陷没，遂共建
行台，推祗为盟主，以司徒、持节、大都督诸军事，传檄
四方，遣子宣将公主与尚书令和郁赴告方伯，征义
兵。祗自屯盟津小城，宣弟畅行河阴令以侍宣。祗以
暴疾薨，时年六十九。祗自以义诚不终，力疾手笔敕
厉其二子。宣畅辞旨深切，览者莫不感激慷慨。祗著
《文章駮论》十馀万言。